พายุกระหน่ำไม้ผล ศก.สูญนับสิบล้าน
เมื่อเวลา 11.00 น. วันที่ 11 ส.ค. ผู้สื่อข่าวได้เข้าตรวจสอบพื้นที่ ม.10 บ้านแกลง ต.วังแซ้ม อ.มะขาม จ.จันทบุรี หลังเกิดลมพายุฝนพัดกระหน่ำสวนผลไม้ ทั้งลำไย ทุเรียน เงาะ และยางพารา ถูกแรงลมโค่นล้มได้รับความเสียกว่า 1,000 ต้น โดยเฉพาะสวนลำไยที่กำลังติดดอก ถูกแรงลมพัดโค่นล้มเสียหายร่วม 800 ต้น ส่งผลให้เจ้าของสวนสูญเงินนับล้านบาท จากการตรวจสอบพบสวนลำไยของนายปกรณ์ หัสกุณ อายุ 29 ปี อยู่บ้านเลขที่ 14 ม.9 ต.วังแซ้ม อ.มะขาม จ.จันทบุรี ถูกแรงลมพัดต้นลำไย โค่นล้มแบบถอนรากถอนโคน พังราบเป็นหน้ากลอง เสียหายไปกว่า 200 ต้น และสวนของนายยอม หัสกุณ อายุ 62 ปี โดนแรงลมพัดหอบต้นลำไยโค่นล้มไปกว่า 250 ต้น นอกจากนี้ ยังมีรายงานว่า สวนผลไม้ของนายวสิน สังคะเพล อายุ 43 ปี อยู่บ้านเลขที่ 9 ม.10 ต.วังแซ้ม ถูกลมพายุพัดต้นทุเรียนหมอนทองอายุกว่า 25 ปี หักโค่นล้มไป 8 ต้น รวมทั้งเงาะและยางพาราอีกหลายสิบต้น,หลังเกิดเหตุนายธณภัทร ชุ่มจิต นายกเทศมนตรีวังแซ้ม พร้อมเจ้าหน้าที่จากเกษตรอำเภอมะขาม ได้เดินทางลงพื้นที่ตรวจสอบความเสียหาย เพื่อจัดทำข้อมูลรายงานให้ทางจังหวัดได้รับทราบ และเตรียมเร่งจัดหางบประมาณเยียวยาช่วยเหลือเกษตรกร ที่ได้รับความเดือดร้อน นายปกรณ์ หัสกุณ เจ้าของสวนลำไย เปิดเผยว่า เหตุการณ์เกิดขึ้นเมื่อเวลาประมาณ 23.00 น. กลางดึกคืนที่ผ่านมา พายุฝนพัดกระหน่ำอย่างรุนแรง พร้อมกับเสียงต้นไม้หักโค่นดังโครมครามตลอดร่วม 1 ชั่วโมง จนรุ่งเช้าได้เข้าตรวจสอบในสวน พบต้นลำไยอายุกว่า 17 ปี ที่กำลังติดดอก จำนวน 250 ต้น ที่ปลูกไว้ในเนื้อที่ประมาณ 10 ไร่ ถูกแรงลมพายุพัดหักโค่นไปกว่า 200 ต้น คิดเป็นมูลค่าความเสียหายไม่ต่ำกว่า 2-3 ล้านบาท ส่วนต้นลำไยที่โค่นล้มทั้งหมด เบื้องต้นได้ติดต่อขายให้นายทุน เข้ามาตัดไปทำเป็นฟืน คิดเป็นเงินเพียงไม่กี่หมื่นบาท ไม่คุ้มกับเงินจำนวนหลักล้านที่ต้องสูญไปพร้อมกับแรงลม โดยหลังจากนี้ คงต้องเริ่มนับ 1 ใหม่ โดยการเตรียมแปลงยกโคน เพื่อที่จะนำพันธ์ุต้นลำไยมาปลูกทดแทนต้นที่ได้รับความเสียหายต่อไป.
เมื่อเวลา 11.00 น. วันที่ 11 ส.ค. ผู้สื่อข่าวได้เข้าตรวจสอบพื้นที่ ม.10 บ้านแกลง ต.วังแซ้ม อ.มะขาม จ.จันทบุรี หลังเกิดลมพายุฝนพัดกระหน่ำสวนผลไม้ ทั้งลำไย ทุเรียน เงาะ และยางพารา ถูกแรงลมโค่นล้มได้รับความเสียกว่า 1,000 ต้น
พายุกระหน่ำ,สวนผลไม้,สวนลำไย,ปกรณ์ หัสกุณ,จันทบุรี,ข่าว,ไทยรัฐฉบับพิมพ์